
PJESMA STIHOVA MOJIH 


Stihovi su moji ispružili ruke 
Drhtave nemoćne svoje ruke 
Za nečim čeg ovdje nema 
Za nečim čeg nigdje nema 
Za nečim što je ludi san. 

I to je tihih stihova mojih tema. 

Ima ih mnogo 

O rosi i travi, nebu i djevojci dragoj 
O Tirenskom moru i ostrvu Bali 
O Soriji Moriji, Basori i Trinidadu 
O vječnoj tuzi i čežnji bez dna. 

I svi su tako zdvojno ispružili ruke 
Ko nijemi križevi na mrtvoj Golgoti, 

O bijedni i nerečeni stihovi moji 
U djetinjoj svojoj goloti. 

PJESMA CARU JAPANSKOM 


O Mikado Hiro-Hito, Gospodine Care, Sine Sunca! 
Ti si moćni gospodar zemalja dalekih Istoka i Juga, 
Žutih patuljaka crnokosih i milih, 

Neba, oblaka, zvijezda, sedmobojnih duga, 

I — tek u sanji — moj. 

S nebesa se stresa na čelo tvoje plavi smijeh 
Mirišu aleje indiga i čajeve bašće: 

YESO — NIPON — SHIKOKU — KIUSHIU... 
Dugi su redovi prosjaka pred portalom palače tvoje 
Taj muk i suhe ispružene ruke. 

A ja zavidim prosjacima što čekaju pogled tvoj 
I mole se tebi i Budhi, 

I rado bih stao, tužan i kljast, u njihov dugi red, 

I rado bih bio prosjak pod nebom tvojim. 

Jer ti si svemoćan i tvoje je sve: 

Kulije, gejše, pagode, mandarini, 

I svileni stjegovi iznad gvozdenih flota i četa, 

I žuta ostrva i ljudi što se smiju, 

Uvijek blagi, raspjevani, dobri. 

(I ja bih tako htio biti dobar) 

Ja mnogo, mnogo o tebi sanjam, 

Sve same tihe i sretne sne, 

Što lako trepere kroz plavi opijev dim . . . 

Znam. 

Jedne će zvjezdane noći do mene doći 
Lakokrili mudri Markiz Oyama Takomari, 

Primit će moju ruku i laganom me gestom 

Dići iz kreveta moga, hladnog i bije og, 
I dovesti me u ranu zoru 
U dobri daleki Japan. 


VeMetim kroz noć i samnom je mrkiz Oyama. 

P„1„Ta a Kl d /MIR-'iNDUA- KITA] - I MORE 

I tiha glazba dalekih nebeskih sfera. 

Sve nestaje 
Sve bježi 
Ja letim 
Noć bježi 

T p-le- Evo, evo već jutra. ... 

Pejzaž je praskozorja od šuštave japanske svile 
Siaino-žut. 

Na istoku diže se barjak izlazeceg sunca 
Ko pozdrav na jarbolu vite dzunke 

Crveno bijel. 

Zelene Šume tiho leže 

Ko usnuli zmajevi mrtvog kitajskog carstva. 

O! . i 

Sad radosno je nebo tako divno p avo 

T čisto ko more. 

Tek silhuete crnih ždralova tušem slikane 
Po njem strjelovito rone 
I klikću ko bakreni gongovi. 

Ja se duboko klanjam prefinoj svili 
I stijegu izlazećeg sunca 

I usnulim zmajevima 
I mirisu mora u rano jutro. 

Ja se duboko klanjam Istoku i tebi Care moj! 

CARE MOJ! 

Ja već snatrim teške purpurne zavjese 
Na vratima tihih mističnih odaja 
I ptice u baščama procvalih trešanja 
(Mnogo, mnogo šarenih ptica) 

I neki čudesno bijeli oblak nad suncem i nebom. 

O, šta je ljepše od presvetog japanskog jutra! 

Vrište mali kakadui čarobne sonete 
A negdje u hladu bizarnog paviljona 
Koji je od porcelana i pjene mjesečeve 
Tri mudra stara mandarina 
Smješeći piju čaj. 

O, Care, Zvjezdano Dijete, znaj 
Kad dođem u tvoj žudno snivani raj 

U kojem mirišu gejše i cvate čaj- 

Da ću zaklopiti oči svoje i biti vječan 
Sa rukama dignutim visoko 

Povrh sebe — tebe — Japana — mora — Tokija i neba 
Da, bit ću sretan, žuta lica i crnokos 
(Mada sam sada blijed i očiju plavih) 

I bit ću ti vjeran rob i podanik. 

Ja čekam već dugo kićenog Maršala Markiza Oyamu 
Koji će, savijen rafinadom ceremonije, 

Polako odgrnuti zavjese teške, 

Povesti me do tvog prijestolja sedefnog 
I šapnuti mi tiho milu kratkosložnu riječ, 

Što znači pozdrav. 

A ja ću ti sada kliknuti pun sreće 
Prastaru romansu Li Tai Po-a 
Ili silni hymnus princa Nari-Hire 
Da u oku tvome ugledam radosni smijeh. 

Kleknut ću, Care, do nogu tvojih 
Na meke sagove rižine slame, 

Poljubit ću papuču tvoju od zlatnoga brokata, 

I čekat ću, čekat ću, vječno na tvoju riječ. 

Dugi su redovi prosjaka pred portalom palače tvoje 
I mnogo je ždralova proletilo safirnim nebom 
I mnogo je džunka što plove pod japanskim stijegom 
I bezbroj je dana vidjelo slavu Japana 

A ja sam sam i čekam. 

Čekam. 

ZELENI PRILAZ U APRILU 


Juliju Benesiću 

Danas je Prilaz golema vaza 
u kojoj su procvali zeleni buketi. 

Pliva u suncu draga perspektiva, 
polet je silan nad kestenjem mladim 
nad kojim sunce udara himnu Aprila. 

I svi se bicikli radosno okreću, 

lome se zlatne zrake na žbicama srebrenim, 

na sjajnim pucetima plavih redara 

i na paleti reklama oglasnih stupova. 

Mušice — mačke — hruštevi — golubovi sivi 
piju sunce, uzduh, nebo, radost 
i smiju se ludom proljetnom danu. 

Sinoć je dobri horvacki dešč pašovabec 

iz crnih zimskih kestenovih debla 

što ozbiljno stoje u strogom dvijestorednom broju 

izmamio slatko ljepljivo mlado lišće 

i kameni se Prilaz nabio ko golema vaza: 

baloni zeleni, barjaci zeleni, mala suma zelena. 

O kako bi Prilaz danas bio rumen 
da su ga nekad zasadili breskvom! 

Vatreno, tropski rumen. — 

O kako bi Prilaz danas bio bijel 
da su ga nekoć zasadili trešnjom! 

Nevino, tijelovski bijel. 

Ali ja ne ću da vrijeđam kestenove stare 
pod kojima evo prolazim deset ljeta. — 

Deset ljeta, zima i proljeća 

moji su koraci jednoga jedinog smjera. 

Deset godina tuge, radosti, pijanstva, 

ja krećem se vječno ko u zatvorenoj cijevi 

s jednoga dna na drugo: 

od žute kasarne s limenim tornjem 

do staklene tople kavane u sivoj visokoj kući. 

(Svakog dana četiri puta, ravno deset godina.) 

Svaki je kesten drug moj 
i svakom dadoh po jedno čudno milo ime. 

Svaki je kamen djeda stari moj, 

svaka je kuća tajna i nevina ljubovca moja. 

Znam svaki prozor gdje ima cvijet u loncu. 

Znam svaki prozor u kojemu dugo lampa sja. 

Znam kuću gdje se u podne konjak pije 
a noću tajno pjesme pišu. 

Znam crkvu, u mjesecu i snijegu, 
ko slastičarsko čudo s kajmakom bijelim. 

Znam mnogo male prljave djece 
što grade u prahu čuda od zlata. 

A mnogi mnogi već su za ovo vrijeme 
primijetili i mene 
i ne čude se. 

I tako već deset ljeta nosim u sebi 
svoj mozak i srce i bubreg i čežnju 
i smrt svoju nosim u sebi ko svaki čovjek 
i sasvim čudnu slutnju o nekoj ženi sa Sjevernog Mora 
koja će imati studene prste i zelene oči. 

I plačem kroz tisuću dugih metara 
kada u Pandžabu kuga hara 
ili kad ranog sunčanog jutra 
sretnem na putu gradskog živodera. 

Uzalud Grof Ishi, poklisar Mikada, 
demantira tugu moju na Quai d’ Orsayu 

— uzalud. Ja mu praštam. 

Ja svima praštam sve zbog kestena zelenih 
koji će uskoro roditi grozdove bijele 
a zatim se opet zazlatit ko pečeni šećer. 

Tako će proći godina ova 
jedanaesta — jedanaesta — jedanaesta 
i svaki će kesten, hrušt i ja 
dometnuti jednu brojku mladosti svojoj. 

I tako će brojke rasti — rasti — rasti 
jer ima zakon takav, bez pardona. 

Znam da će još dugo iza mene ko i prije mene 
miješati sunce sjene i dugine boje 
da će se s jedne strane dimiti staklena kavana 
a s druge strane oriti žuta kasarna 
i da svemu tome spasa nema. 

Ali ja sam tiho tiho sretan što živim, 
i ja vas pozdravljam braćo kestenovi moji 
u ranom Aprilu godine ove. 

Ja pozdravljam vas svečano i nijemo 

— a možda i još koji čovjek samnom — 
i sva vam zvona zvone pozdrav 

i svi vam auti trube pozdrav 
i sve motorne pile kliču ritmove futura. 

Sutra će vojna muzika da prođe kroz dvored vaš 
svirat će pozdravne pjesme vašem zelenom lišću 
I bijeli Brahma, dobri otac moj, spustit će sunce 
i bit će nedjeljno popodne slavno. 

Ja te svečano pozdravljam, Prilaze stari moj! 

Ja vas svečano pozdravljam, braćo kestenovi moji! 
Ljubim vam debla ranjena, grlim krošnje visoke, 
pun sam velikog ushita, pobjede i slave 
i hvalim vam za sanje, sreću i svaki dobar dan. 

Slavni, mili, stari kestenovi moji! 

LEGION ETRANGERE 


O braćo, 

vrući su vjetrovi pustinjski 
i mutne žute vode otrovne! 

Cio je život vaš kret za limenom trompetom 
i grohot sirena pred lukama Stražnje Indije 
i puška sa sedam tankih olova 
i zapaljena rana u živome mesu 
i crna, glupa, gladna smrt. 

O, ja pojmim presvijetle nagone daljine 

što gasnu uz hladne vatre taborske 

i znam da trunu sve očajne ambicije 

u nekom »Fort de la Republique« na Madagaskaru. 

Prokisle trikolore rese grudi vaše i bjesove 

a bubnjevi zovu žive i mrtve 

na očaj i čast, zaborav i smrt. 

O braćo, 

ja tako silno čeznem da čujem pjesmu šakala, 
da tonem u sumporne zvijezde južnoga neba, 
da pođem za vama! 

I jednoga dana — 
jednoga dana ja ću uzeti pušku 
kabanicu sivu i svoju mladost od 23 ljeta 
i doći ću, braćo, u vaše dvorede slavne. 

Vi ne ćete slutiti tko sam ja, 
ni ja vas pitati ne ću za sela vaša 
i majke i braću i grijehe i strasti, 
ali će đavo doskora roditi zmiju 
i vi ćete znati sve. 

Da, jednoga ću dana u ranu zoru zatrubiti krvavi zov, 
i zderat će legija mokre trikolore 
i poći će napred sa praznim motkama 
i hladnim smiješkom u jasnoj spoznaji Bune. 

O kako će radosno krenuti legije na 
Pariš — Rim — Berlin — 

Peking — Ćikago — Atenu — 
i potjerat objesnu, gorku šalu. 

To će da bude veseli plamen 
kad ga zapale i oko njeg zaplešu 
prezreni skitnice, spartakisti i švedski baruni, 
parije, mulati, mandarini i gusari, 
desperateri, rebeli, štrajkaši i pirati 
koji su pobjegli iz kazniona i robija 
i ja, koji sam bacio grudu o pokrov 
mladosti svoje davno nestale. 

O, već su blizu dani pira legije 
O, već su preblizu noći plesa legije! 

I ja se već opraštam s pokojnim ocem 
i majkom i braćom i svojom dragom 
i sutra, preksutra putujem. 

NOVINE 


Krleži 

Svakog se jutra predamnom rasklope 
ko masne latice mesožderske biljke, 
opliću šintarskom žicom moju svijest 
i pišu: 

Na Zapadu — Sjeveru — Jugu 
na Istoku, da i tamo — 
strijeljaju mahniti ljudi sebe 
i druge. 

Haraju tifusi, lepre i kuge, 
na burzama bacaju bombe, 
luđaci bježe iz ludnica 
i skaču pod vlakove ekspresne. 

Proriču fratri i hartije stare: 
zvijezda će neka o glob da tresne. 

Djevojka traži čovjeka dobroga srca 
čovjeka dobroga srca 
u svrhu šetnje i samo hiljadu dinara. 

Svijetli su orlovi htjeli da polete 
ali su pali u zamke barbara. 

Potresi čovjeka dave, pale ga vulkani 
poplave, kiše, tuče, huragani. 

U boksu, lopti i vinu traži se spas. 

A neki mudri arijski Magi, 
vašarski jadni pelivani 
0 Sreći lažu ko šugavi psi. 

Zaklapam novine svakoga jutra 
bacam ih, gledam drhtave prste: 
oni su opet krvavi 
i tako prljavi. 

TRI PJESME O MOME ZAGORCU 


Prva: U RAKO JUTRO JESENJE 

I tako ustaju zorom a pospani nisu, 
pred kuću izađu, protrljaju čvorave šake, 
usrknu jutarnji uzduh i gledaju u vis: 
da li će biti lijepi dan? 

Uđu u toplu štalu, pružaju ruke u mraku 
odvežu s jasala kravice dvije pa ih izvedu 
šapnu im jaram na nabore vratne 
podignu rudo, jaram pričvrste gvozdenim klinom 
i drvena kola zaškripe. 

Pođu. 

Idu uz kravice, gledaju u vis: 

Ne će li možda ipak kiša? 

Žene su ustale ranije od njih 
u kuću unijele čabrić sa mlijekom. 

Treba napaliti vatru zbog mlijeka za djecu; 
zato su skupile triješća i koju grančicu suhu. 
i onda prebroje četiri kokoši svoje 
zavire u sušu, nema li jaje koje, 
treba za ručak spremiti brašnenu juhu. 

Nisu si rekli zbogom ni dobar dan. 


Oni su bosi uz kravice pošli 
kraj tuđih njiva i gospodskog trs ja 
kraj živica bijelih od mraza 
do maloga svojega grunta. 

Bosi su pošli, u grubom rublju od konoplje sure, 
mašući bičem kratkim i teškim 
bosi su pošli uz kravice svoje. 

I opet šuteći gledaju u vis: 
da, biti će dobar i vedar dan, 
kukuruz treba da bude obran. 

I onda o zimi misle skoroj i blizoj: 

Trebat će nasjeći drva. 

Trebat će popraviti krov. 

Trebat će sina u vojsku dati. 

Trebat će ocu istesati krst. 

U sedam sati kola su puna klipova zrelih. 

Kravice puštaju s jarma na travu. 

Zatim sjednu, razvezuju svezane rupce, 
izvade hljeb, prekriže ga nožem, režu, 
a hljeb je sladak, tvrd i žut. 

Druga: U PRIJEPODNE NEDJELJNO 


Djeca su tjerala s dvorišta perad u sušu 
jer uhvatit treba i zaklati kokoš. 

Žena će kuhati juhu, zatim će kokoš ispeći. 
I k misi treba stići, umijesit gibanicu slatku 
jer nešto se malo kroz tjedan spremilo sira 
nije se kramaru prodalo sve. 

Sve brzo, u žurbi i trku 

jer treba na poldašnju misu stići 

i bolji spremiti ručak. 

O Bože, već zvoni, stići će kasno! 

Vade iz drvenih škrinja svilene rupce 
i pregače čiste, izglačane, krute 
na kojima crvenim vezom ispisaše 
HVALJEN ISUS 
još kao djevojke mlade, 
još kao djevojke mlade. 

A oni stoje u crnome ruhu 
pred kućama stoje i šute. 

Netko na glas stare novine čita, 
oni ozbiljno vjeruju sve. 

Zatim o sijenu govore, o vinu i brašnu, 
u džepove turaju ruke, puše. 

Hoće li biti rata? 

Da, hoće. — Ne, ne će. 

I tako zure u crkveni toranj 
psuju na popa i žene, 
čekaju podne, a misa još traje. 

Kad pojedu juhu, kokoš i kolač od sira 
sjednu uz zid na drvene klupe 
gledaju postelje, peć, i slike u ramama prostim 
na dlan se podlakte, spuštaju glave: 

Sutra se kolje teše. 

Sutra se ozima sije. 

Sutra se vozi gnoj. 

Sutra već nedjelja nije. 

Treća: KA SAJMU 


Na sajam su tjerali junce 
udarali dlanom o dlan i hrapavo kleli 
zatim su broj ili banke dvaput-triput 
i popili litru gverca, medice ii vina. 

Prišla im žena i rekla: 

Prodala je pijetla, putar i oraha malo 
a onda predala nešto sitniša. 

Prođu kroz sajam, kod svakog šatora stanu. 
Gledaju, šute, gledaju, šute. 

Susreću kuma, susjeda, popa, žandara. 

Prosjaku ne daju ništa, prođu kraj njega 
ali se žena krišom obazre, baci mu novac 
malko se zbuni, potrči za mužem. 

Kod svakog šatora stanu. 

Lupaju kosom o kosu, prisluškuju zvek. 

Trljaju šareno platno, nema li odviše štirke. 
Mjere šešire, hlače, kapute, 

a žena i opet krišom tura u njedra medene kolače. 
Da, djeca će pitati prvo: 

Što ste nam, mama, donijeli sa sajma? — 

On dugo pretražuje čeličnu britvu 
presijeca vlas i papir, da li je oštra. 

Dobra je britva, ali se cjenkati treba. 

Slovak je skup, Kranjac je skup, Židov je skup. 

Prođu kroz sajam po sedmi put, 
odluče da treba kupiti sito 
i lonac od zemlje, pocaklen zeleno-žuto. 
Opaze junce svoje, kako ih mesar goni. 

Ni jesu tužni već ih je stid. 

I opet prođu kroz sajam, prebroje banke. 

Još nešto kupiti treba, da, još nešto. 

A što? — ne znadu. 

Pa ništa, skoro je sajam u susjednom mjestu. 
U to podne zazvoni. 

Skidaju šešir, prekriže se nijemo, pođu u selo. 

I čuju još s brijega: 

Kako pjevaju slijepi, kljasti, bogalji 
kako viču trgovci saj mari 
kako krave muču i telići bleje 
i kako narod žamori glasno. 

RAD TO- POEMA 


Noćas se roje gore visoko 
blistave zvijezde kasnog novembra 
na plavome velu bezdanih dubina, 
na kojemu satkaše tajne arabeske 
čarobnih šara, mitskih priviđenja. 

Sad plešu na nebu lavovi, medvjedi, bikovi bijesni 
uz zvonke akorde kristalne Lire, 
ekstatičnu trubu vitkog lovca Oriona 
i siktaj ognja upaljenih sunca. 

A tiho šume neke daleke zimske vode u mraku 
i umorne oči zaklapa 
nesretni tužni naš grad. 

O noći moja zvjezdana, 
o grade stari moj 

— sad sklopite ruke i čujte moju poemu, 
moju poemu novembarske noći 
moje akorde čežnje i sna! 

Ja stojim na sljemenu krova kuće visoke, 
kuće visoke na brijegu visokom, 
ja stojim na krovu i pjevam vam poemu! 

Prskaju var niče usjanih zvijezda 
i nebo sad sluša zajedno s vama 
kucaje zvonke mojega velikog srca. 

O krovovi grada, slušajte moju poemu! 

Evo, polako uzdižem ruke u vis, 
ja — topla antena iz živoga mesa 
i prstima hvatam snopove valova plavih, 
valova plavih, zelenih, rumenih, 
što pršte ko čarobne sunčane duge, 
ko repovi zlatni objesnih kometa, 
nadamnom, nad vama, nad gradom, nad svim. 

Ja hvatam te snopove, duge, repove zlatne 
hvatam ih nježno prstima toplim 
i zvukove strasne slušam s visina: 

na Eifelovom Tornju Šaljapin pjeva pjesmu Marseljezu. 
U Ateni Grci mladi kliču Pindara 
U Tokiju Mikado govori prijestolni govor 
U Indiji bakreni gongovi zvone 
Sa Marsa nam žele »Sretno Proljeće«. — 

I sve te riječi lete kroz prostor ko ptice, 

i samo tek mrežu napeti treba, 

koju će taknuti vršcima mekanih krila. 

Valovi, valovi, valovi moji, 

zeleni — plavi — rumeni — zlatni, 

o kako je divno biti čarobna čudna mreža ANTENA 

i pružati ruke visoko u zvjezdanu noć 

i hvatati kliktaje ushite, smjehove — 

Pariza - Londona - Madrida - Westminsterskih zvona! 
Kako je divno biti čudna prečudna radio-makina 
i imati srce — detektor za zvijezde 

i čuti sve 
i znati sve! — 

O danas već nema za mene tajne, 

danas već nema za nikoga tajne, 

kad sedam milijuna ljudi u stotinu tisuća gradova 

stoji na sedam milijuna visokih krovova 

i čuju sve 

i znaju sve! 

Na krovu kuće ove visoke 
ja danas podižem ruke 

i ne ću da slušam Šaljapina starog, Marsove laži, zvona 

katedrala. 

Ja danas u napetosti bezmjernih volta 
šaljem u prostore pozdrav svoj: 

Pozdravljam braću na svima krovovima 
Pozdravljam braću u crnim rovovima 
Pozdravljam braću na čeličnim brodovima 
I kličem ko vulkan svima robovima: 

Pružite ruke! 

PRUŽITE RUKE!! 

Vatreni vokali patetičnih stihova mojih 

sad bruje u hladnim membranama metalnih školjka, 

što ih prisloniše djevojke — žene — mladići 

na rumene nježne uši svoje. 

0, tko sad sve sluša vokale stihova mojih 
u našem gradu i nekome gradu kom’ imena ne znam! 
0, tko će da bude čovjek 
i prvi da pruži sad ruku svoju!? 

Pružite ruke! 

PRUŽITE RUKE!! 

To kličem vam ja u zvjezdanu noć 
To kličem vam ja kroz prostor u svijest! 

Ja — čarobna čudna radio-makina 
Ja — gospodar prostora, sunca i noći 
JA — RADIO — JA!!! 

TRI STVARI U JEDAN DAN 


I. 

U bolnici Svetog Arkanđela 
danas su tri slučaja 
svršila letalno. 

I sva trojica bijahu mladići. 
Doktor je pilatskom gestom 
oprao ruke u mutnom karbolu 
i rekao neku gorku latinsku riječ. 
A sa tri crne table 
što bijahu iznad kreveta 
časna je sestra otrla kredu 
i tako je bilo sve u redu. 


II. 

U isto su vrijeme tri mlade žene 
ko mesnati cvjetovi u svilenim čaškama 
pale po mekom medvjeđem krznu 
i vrištale 

i tako se raskošno, raskošno smijale. 

A vani su korakom prošla crna kola 
sa krasna i blijeda tri mladića 
koji odoše skrštenih ruku. 

Nečujno odoše. 

III. 


A ja sam otvorio sve prozore 

zapalio voštane svijeće i dušicu na ulju 

i čekao da prođu kola. 

Nije dobro da tako izvjesno znam 
što se sve zbiva u prazan jedan dan. 

POVRATAK 


Branku Gavelli 

Tri teška dana i tri bolesne noći 
U prljavom vagonu i čađi 
U čeličnom ritmu točkova 
Kroz gradove 
Bez sna. 

A sada malo smirenja 
Vani kiša suzi 
Zvone signali 

Ja znam: to je MARIBOR 
Slavni restoran je prazan 
Dva kelnera — tri muhe — i ja 
Slatko miriše pivo i gulaš 
Moje su ruke umorne 
Ah, ja sam tako umoran 
Gorka je cigareta i tvrdi hljeb 
Na zidu ura stoji 
Pokazuje ponoć 

A vani je neki mutni sluzavi dan 
Skoro će krenuti vlak 
To opet znači: vožnja — vožnja 
Na jug 

Gdje možda ne pada kiša 

Ah, ja nemam nikakve želje 
Ni za ženom ni glazbom ni Hammerfestom 
Samo za svojim mekim krevetom 
I mirom — mirom. 

TRI PRESVETA KRALJA 


Noćas su predamnom tiho osvanuli 
STIH, PAN i EROS 
Tri Presveta Kralja 
Tri Velika Mudraca 
i časkom su sjeli 
uz duboki poklon. 

Na čelo je moje kapnula zelena krijesnica 
sa sjajnim kudravim repićem 

kao betlehemska kometa- 

i tako je nastao biblijski san. 

Zapalila su Tri Presveta Kralja tri cigarete 
i tri svijetle čežnje u mojoj duši 
a onda su nečujno otišli 
uz duboki poklon. 

Da, STIH, PAN i EROS. 

DESETGODIŠNJICA 


Gdje si Estonko sad? 

Kod nas je proljeće čulno 
a ja sam u svojoj muškoj samoći sasvim sam, 
Lokrum je zelen i čeka pohode naše 
on traži da ti se opet dam. 

Estonko Aino, zvana Simola! 

Crnomodra peruniko! 

Strana, tiha, oka tatarski kosa 
i crne kose teških aroma 

što plela se od mraka do zore, od zore do mraka 
u oči moje i nabrekla usta 
ko arija ludog sna. 

Znam, 

još uvijek sve to dobro znam: 
mi smo se igrali morem 
slanim, žarkim, gustim, strašnim. 

Zar već deset? 

O, deset godina, deset. 

Ali sve još znam: 
tvoje se ruke savijahu tužno 
i mnogo si pričala kakav je sjever 
i srebrena ploha jezera Peipus 
i gradovi tvoji i sela i rodni Tartu 
i vazdan govorila teške žute riječi 
sa mirisom sjeverne zore i močvara mutnih 
laponske — finske — mongolske — ne znam. 

I tako je zanosno bilo što se razumjeli nismo 
a ipak znali sve. 

Ah, onaj tvoj sladorni rouge i ljepljive usne 
i svila i prsti strasni i čajkin smijeh 
i onaj šuplji mjesec nad našim hotelom 
u kojem smo odsjeli pod imenom lažnim 
i one priče o ocu mom i tvom 
i stotinu smiješnih kaprisa 
i stotinu djetinjih šala . . . 

Gdje si Estonko sad? 

Vitka, tako meka crnomodra peruniko! 
Daleko si negdje, lutaš, a možda . . . 
ne, ne, za mene ne znaš 
jer vidjeti me više ne ćeš. 

To je dobro. 

»Ma armasten sind, si ilus lil.« 

Smrt je stajala do našeg svadbenog loga. 
»Mina sudlen sinu huli ja silmi«. 

Amen. 

PREKOMORSKE ČEŽNJE 


Ja se — 

kao pokojni Mudrac Plato 
divim svemu: 

i ljudima i zvijezdama i susretima čudnim 
a ponajviše 

mirodijama slatkim, prekomorskoj robi. 

Skladišta su uvijek hladna i tamna i prazna 

kao crkve pred zornice rane, 

a fino fino fino mirišu: 

arapske datule — smokve i banane 

kitajska svila — lovor iz Alžira 

biserna riža — crna čokolada 

kiparsko vino — narandže grčke 

jantar — cvebe — indigo i cimet 

marmelada — malaga i Cuba rum 

vanilija — svileni bomboni — čaj 

eau de Cologne (prima Maria Farina). 

Ja ću jednom zacijelo 
na posljednjoj meti lutanja svoga 
postati sasvim povučeni tip 
u skladištu prekomorske robe, 
sidro ću spustiti, srce umiriti 
i nitko u taj incognito 
ne će smjeti zaviriti. 


34 


NOCTURNO 


Na tavanu moga doma 
noćas se poklaše nožima golim 
strana demona dva. 

Jednom je pala glava 
a drugome sjeo nož u rebra. 

Onda je pobjednik digo na leđa 
bezglavog crknutog vraga 
trudno ga ponio niz trideset stuba 
i bacio u crni podrum. 

Zatim se vratio uz stube 
da s krova zaurla pobjedu svoju 
ali je pao, izgubivši krvi 
i skapao. 

A ja sam od smrtnoga straha 
odvuko na vrata ormar i stol 
i drhtao 
i spoznao 

da moram zapaliti kuću svoju, 
da nestanu njihovi krvavi tragovi 
i mrtve oči zle. 

No sutradan strani ljudi dođoše 

raskužiše kuću 

odoše. 

KINESKA MINIATURA 


Ja pijem svakog jutra čaj 
iz finog bijelog porcelana 
na kojem su slikani mali Kinezi. 

Pa kad je nebo vedro i pjevaju ptice 
i kad zraka sunca se spusti 
u medenu mirisnu tekućinu — 
zaplešu mali slikani Kinezi 
u svježem ritmu djetinje radosti, 
a ja se osmjehnem 
i udaram srebrenom žlicom po tasi. 

Ja svako jutro pijem čaj 
i jasno vidim puste parkove Pekinga, 
u kojima maršal Čang-Tso-Lin 
zaklati dade devedeset trojicu 
zalivši krvlju lijehe orhideja 
zalivši krvlju moj žuti čaj. 

SJENA ZATILJKA 


/ 


Kosa je tvoja pala ko trava u noći 
na toplo gnijezdo zatiljka tvog 
kog sama nikad vidjela nisi 
a ja mirisao 
i cjelivao — 

o, toliko puta da sama ni ne znaš 
jer grijeh se taj događao 
u tvom i mome snu. 

Kosa tvoja pada ko barjak svečani 
Kosa tvoja krije usud moj. 

Znam da će uvenuti trava 
da će ti kosa postati barjak bijel 
da će u sjenu zatiljka tvoga 
jednom i starost nahuknuti vonj. 

Ali ne boj se, draga, 
ne boj se mene ni nje. 

I raduj se sada samnom 

koji uvijek mislim na smrt 

i zato se tako djetinjski smijem životu. 

U sjeni zatiljka tvoga 
u toplom gnijezdu paperja mekog 
u rosnoj vlazi cjelova mojih 
već davno su zvijezde rodile smrt. 

Da, draga. 

Tihu, blagu, sladogorku smrt. 

PJESMA O ČETIRI LAĐE 


Znam da su jučer — prekjučer 
krenule četiri lađe u Zagreb. 

(zapravo potajno k meni 
no nitko toga ne zna!) 

Četiri djevojački vitke trireme na jedra 
sa mnogo barjaka u suncu. 

Jedna je, bijela, sa srebrene Itake 
i nosi mi teške amfore gustoga medenog vina. 

Druga je, žuta, vrisnula zov u šangajskoj luci 
i nosi mi vijence čajeva cvijeća 
i malo jantarnog opija gorkog. 

Treća je, modra, dignula sidra negdje u Tromsu 
i u sebi krije mnogo čistoga leda, 
finog arktičkog mora i smirenja. 

Četvrta se, crna, prašta sa tihim vodama nilskim 
i nosi mi sveti zapis Gospodina Smrti Totha. 

Svi vjetrovi u krugu širokom 
zaduvali su smjerom Zagreba. 

Šume jedra bijela — žuta — modra — crna, 
nose mi zaborav — sanje — čežnje i osudu. 

Ja dugo već gledam na stari svoj sat 
i smireno čekam četiri moje trireme 
i radosno prisluškujem. 

Čut ću iz daljina četiri zvižduka sirena, 
mahnut ću bijelom maramom kroz prozor, 
otvorit ću vrata i tiho klicati, 
dok će strani mornari unijeti skupe terete 
u puste prostore mojega doma. 

IZ QUARTIER LATINA 


NOCTAMBULES 

Banjo — harmonika — lotus flajt. 

U čašama slatke tekućine zelene zlatne 

U čašama žeženi oganj 

što ga je rodilo sunce o podne 

sa zemljom masnom tople Šampanje. 

U čašama usjane niti žarulja lampa 

U zjenama plameni jezici 

Sa usana cijedi se neveseli smijeh. 

Bubnjevi dršću ko mijehovi teški 

Bubnjeve bije čekić kovača 

Čelične ritmove čekići klešu. 

Ritam je britki zviždukavi bič 
bezbolno slatko ženske listove šiba. 

Banjo — harmonika — lotus flajt. 

Pjeni se vino, žarulje cvrče 
Iluzije sunca i svijetla i smijeha. 
Kokote ližu usnice suhe 
Gorak je crveno purpurni ruž. 

Noge figure mesnate kližu 
Škripe parketi ko prezreli led. 

Bubnjevi gvozdene ritmove kuju. 

A vani će ponoći ove da umre 
novembar, naš tmurni tugaljivi drug 
pod maskom od baršuna crnog 

na mekanom tkivu očiju slijepih. 

Novembar skapava ko nesretni princ 
i nikad ga nitko požalit ne će 
Ni zvono mu počasti odati ne će. 

Ko parne mašine rade srčane klijetke 
Kroz vene, aorte brizgaj i krvi. 

Topla je krv i peče u mozgu 
Mutna je krv i miriše slano. 

Ko zvijezde se srca u prostoru kreću 
Na srcu svakom tek cipele vise dvije. 

Cipele glatke i fine i nježne, 
meke kože mrtvih antilopa. 

Gdjegdje u magli potajno klizi 
sitna i slana kapljica znoja. 

Puder se trusi ko pelud cvjetova noćnih 
Puder se trusi ko prašak metuljevih krila. 
Kokotama treba pokazati sedmobojnu dugu, 
razbiti treba zrcala, bubnjeve, čaše, klavire, 
treba zapaliti alkohol gorki 
i čekati 

potres — poplavu — požar — smrt. 

Propeleri meki su ženske lepeze 
Dancing u dimu 

Ritam u posljednjoj stanici nerva. 
Noctambules. 

Ponoć. 

Dancing. 

O, ljudi i žene, 
uskrsnite živu radost života 
jer već je davno poraslo drveće 
i tešu se daske, posljednje daske 
za crni i hladni wagon-lit. 

O braćo i sestre, 

u podrumu mračnom, četiri metra dubokom 
vrte se krugovi dalekog Saturna, 
početka nema, svršetka nema 
samo krug. 

Krug. 

A u isti ovaj čas 
iznad rumenog podruma ovog 
gore visoko, veliko čudo noći treperi 
i koprene vi ja nad gradom čudesa 
kome je ime PARIZ. 

A mjesec zelen i mlad 
prstima tapka vrhove krovova, tornjeva 
čipkaste meke barjake plete 
i Seinu mutnu u srebro pretvara. 

Mjesec zreo i mlad 
ko premudri vječni Mag 
i dobri divni Vrač. 

PISMO GOSPODINU TAMATANGA 
NA RURUTU, KORALNI OTOK POLINEZIJE 


Ti sada ležiš na rumenom žalu 
dragi moj, dobri moj 
u vječnoj nedjelji plamenog neba. 

Nad glavom ti, na svetomudroj palmi, 
dozrijeva sočan i sladak plod. 

Da, i pjesma se čuje žena i hihot djece male 
a kočoperna blistava rajčica 
u svečanoj svibanjskoj odori 
ko zvijezda zuri u zeleni val 
u kojem se mri jeste ribice zlatne 
ribice zlatne grimiznih peraja. 

I tako prolazi život tvoj 
o daleki sretni brate moj. 

A kod nas je magla pala na duše i ljude 
i svaki dan je oblačni veliki petak. 

Moja je pjesma poletjela 
ali je pala ko smrznuta ptica 
i muklo jeknula. 

Tako su tmurni ti naši čađavi dani 
ti naši dani crni već od zore 
u kojima grcam i pjevam o moru 
o moru i nebu i nebu i moru 
o sretnom nekom ostrvu korala 
o suncu na perju rajčice 
o dugi na peraji ribice 
i o Tebi, Tamatanga moj, 
dragi dragi 
dobri moj. 

VOŽNJA 


Sam samcat, 

mesarski zdrobljen životnim tlakom, 
zatvoren u se trostrukom bravom, 
spašavam dušu prvim vlakom. 
Pobožno sjedam u žuti kupe 
i tvrda je drvena klupa 
slađa od ljubavnog loga. 

Osjetim silnu strast 

kad gvozdena kliješta probuše kartu 

na kojoj su skladane rime 

gradova — sela — beskrajnih stanica. 

Sklopivši umorne oči lebdim 

ko mrtvo drvce u kutiji šibica. 

Bruse kotači cestu od gvožđa 
u sniježni kajmak gruša se para 
dršće mi zanos na staklenom oknu, 
a sedam rumenih anđela čuvara 
ko golubi lebde šumno nad vozom, 
skretnice paze, mostove, rampe, 
vjerni moji anđeli čuvari. 

Stanica. 

Pa opet trzaj odbijača. 

A ja se hvatam mjedenih kvaka, 
prstima kucam o drvenu klupu, 
smješkam se viziji mrtvačkih raka. 


Ulazi mlada avantira 

crveni kovčeg, grivna od safira. 

Ti srce moje, zar za te nigdje mira! 
Sjedne kraj mene mlada avantira: 

O, damo, — 

ja sam siromašan mladić prečista srca, 
imam samo anđela sedam 
i dobru dušu pod košuljom prostom. 


Ništa — 

Pa, ništa! 

I opet blisnem kroz neku stanicu. 

I tako mijenjam granicu 
kao na vjetru staru kabanicu. 

A onda kroz prozor bacim brnjicu, 
napuštam veslo na galiji nacije 
bez svake lažne komemoracije. 

Bodljikave žice sam prošao 
u stranu zemlju došao. 

Duboki poklon vitkom semaforu, 
i topli pozdrav maramom bijelom 
osamljenom starom prkosnom boru. 

Klisne kaplja zalutale kiše 
na neku daleku suzu miriše. 

I tako ponoć nečujno prođe 
na oči ni tren mi san ne dođe. 

U Alpama noći hladne ko led; 
dobro je ponijeti vuneni pled. 

U zoru u putnici okrenem stranicu: 
opet sam prešao jednu granicu. 

A onda sutradan 
plane u ruju bujni dan. 

Oljuštim zlatnu žutu narandžu 
punu slatkog mirisnog soka 
griznem šećerno svježe meso 
ronim zjene u brda visoka. 

Po stoti puta zviždaljka zasvira. 

Ulazi nova mlada avantira 
zeleni kovčeg, grivna od ahata 
ko sveta slika od staroga zlata. 

O, damo, — 

ja sam siromašan mladić prečista srca 
nemoćno pjesma u grlu grca. 

Prolazi podne bez zvonjave podna. 
Platze nehmen — Mittagessen. 

Menu: javohl, nur Delikatessen. 
Gutam oštrigu slanu i biftek pun krvi 
i mislim na zagorski krumpir prvi 
sto rađa ga proljetna zemlja rana 
u doba cvata breskvinih grana. 

I opet prođe dan 
i već je novi sutradan. 

O, anđeli moji čuvari 
zar nisu vam klonula krila 
u vašem letu po usjanoj pari! 

Prenez places — deuxieme serie. 

Netko je gurnuo neku skretnicu 
za ručkom se opet preskočilo granicu. 
I tako skretnice određuju smjer 
i dobri usud kondukter. 

Nijemo mine pet šest dana 
već malo zarasla je stara rana. 

I tako u vožnji prolazi godina 
pod mudrim okom starog Gospodina. 

O, moćni gospodine sviju carina, 
Veliki gospodine policista, 

Svijetli gospodine vođo vlakova, 

— moja je savjest nevino čista. 

Ja nemam robe kriumčara, 
ja samo tajne sanje nosim, 
i beskrajnom vožnjom bez cilja i sna 
dosadnom krugu dana prkosim. 

Sve crnji moji su prsti 
Sve više ugljenog praha u kosi 
Sve gorči miris ujeda pluća 
Sve luđa čežnja o jutarnjoj rosi. 

Ne, ne živi čovjek od hljeba 
nego od zrcala jezera plavih 
na kojima titra smiješak neba. 

Od male čašice starog ruma, 
od poplave crvenih jesenjih šuma 
što jesu samo tren 
a onda nisu nikad više, 
ko bakreni mjesečev srp 
koji mi mladost podmuklo briše. 

Vožnja. 

Da, vožnja bez konca i kraja, 
jurnjava mlinskih točkova 
i stalni put spram vrati ju raja. 

No kada budu puštali prvi vlak 
ukinuvši klasu prvu i drugu, 
siromah mladić prečista srca 
naći će svoju posljednju prugu. 

PJESMA MOG SINA 


Spjevao moj nerođeni dječak o meni 

Moj je otac neka čudna luda bio. 

I nije vjerovao ničem 
i nije volio ništa 
do mladosti svoje — 
i tuđe. 

A ljubio je kesten mladi, livade i šume 
i vode daleke, nebo i smirenje, 
i drugove svoje što nikad ne pisahu pjesme, 
i malo nekih djevojčica mladih 
koje ga nikad voljele nisu. 

I tako je išao pognute glave 
i okom tužnim milovao zemlju, 
a ljeti je bdio kroz noći i noći 
i šutio, šutio, zureći u dlan — 
da spozna budućnost 
koje nema, nigdje nema . .. 

Čudna je luda bio taj otac moj, 
i često ga je bilo stid. 

Gologlav je lutao kroz rosu 
i slušao kako u Pandzabu kiša pada 
i gledao kako u Kongu povijuše rastu 
i čekao da dođe dama — avantira 

s grivnom od zlata i zelenog safira. 
Listao je stare moreplovske knjige, 
o mojoj zvečki nije vodio brige. 

Htio je postati premudri Vrač 
i otkriti tajnu Magije Bijele, 
a nikad nije saznao ništa. 

Pa kada je gorko plakao 
i derao neke ispisane papire 
— to nitko vidio nije 
ni mati moja Velika Zemlja, 
s kojom me rodi jeseni jedne, 
udahnuvši novom čovjeku dah. 

Znao je dugo da gleda u oči moje 
i da mi se smiješi sa malo ruga, 
a onda mi jednom reče: sve je svejedno, 
poljubi mi kosu, utrne svijeću, 
natisne šešir, odmahne rukom 
i ode kroz vrata tiho bez šuma, 
ode kroz vrata i pođe u noć. 

A vani se blistavo bližalo jutro. 

O, tako je čudan, čudan bio 
taj mladi, mladi otac moj. 

A ja u grbu njegove boje nosim 
i nije me stid. 

MI 


Drugovi, 

imena naša — obična i čudna 
crne se na bijelome papiru 
ko osmrtnice mrtvih čežnja. ^ 

Pjesme su naše jednadžbe bez rješenja 
noći + jutra + dam 
u neizmjernosti. 

I tako već vječnosti, 
o drugovi, 

bezimena naša imena 

pišu pjesme CRNE OSMRTNICE. 

* 


NAPOMENE 


I. 

Ove su pjesme nastale između godine 1922. i 1934. Bile su štampane 
u Vijencu, Savremeniku, Književnoj Republici, Obzoru, Novostima, Radio- 
vjesniku, osječkom Hrvatskom listu, splitskom Novom Dobu i Kolu Matice 
Hrvatske. Sada izlaze prvi put sabrane u knjizi. 


II. 

»Pjesma Caru Japansko m« napisana je 1923. Kad je u pro¬ 
ljeće 1932. japanska eskadra sa admiralskim brodom »Idzumom« na čelu 
bombardirala Šangaj, ja sam se te pjesme javno odrekao u svojoj noveli 
»Pred kineskim ratnim sudo m«, koja je štampana iste godine. 

III. 

»R adio-poem a« nije napisana za štampu, vec za recitaciju u 
prostore. Govorio ju je 1926. Dubravko Dujšin kroz antenu zagrebačke 
radiostanice u eter, u kojemu je nestala. 


IV. 


Ovim sam pjesmama likvidirao — formalno i sadržajno —- jedno ne¬ 
stalo poglavlje svoje mladosti. 


S. B. 










SLAVKO BATUŠIĆ rođen je 1902. u Novskoj u Slavoniji, ali je mla¬ 
dost proživio u Hrvatskom Zagorju. Maturirao u Zagrebu. Studirao povijest 
umjetnosti na pariškoj Sorbonni i zagrebačkom Sveučilištu, gdje je položio 
doktorat filozofije. Od 1921. je u zagrebačkom Kazalištu, gdje je vršio naj- 
razlicitije funkcije od pomoćnog režisera i dramaturga pa do zamjenika 
upravnika. P,se stihove, prozu, i prikaze iz književnosti i umjetnosti u za¬ 
grebačkim revijama, časopisima i dnevnicima. Izdao slijedeće knjige: »Čuda 
x čarolije«, novele (vlastita naklada 1931.), - »Kroz zapadne 
zemlje i gradove«, putopisi (Zabavna Biblioteka 1932.), - »Na 
dragom tragu«, roman (Matica Hrvatska 1933.), — »A r g o n a u t i« 
roman (Matica Hrvatska 1936.), _ »Od Kandije do Hammer- 
lesta«, putopisi (Društvo Hrvatskih Književnika 1937.), - »Komorni 
t r , o«, drama (posebni otisak iz »Savremenika« 1938. Djelo je izvedeno u 
Narodnom Kazalištu u Zagrebu i dobilo Demetrovu Nagradu za g. 1935.). 

Za kazalište je preveo brojna francuska i njemačka dramska djela, a kao 
režiser je postavio na scenu niz domaćih drama. Drži predavanja i konfe- 
ranse iz područja historije umjetnosti i kazališta. Uređuje kazališni li« 
kazališni Almanah i Zbornik hrvatske književne naklade. 

